Kommissionens forordning (EF) nr. 273/2001

af 9. februar 2001

om gennemførelsesbestemmelser for den særlige ordning for forsyning af de franske oversøiske departementer med fåre- og gedekød for 2001

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3763/91 af 16. december 1991 om særlige foranstaltninger for visse landbrugsprodukter til fordel for de oversøiske franske departementer(1), senest ændret ved forordning (EF) nr. 2826/2000(2), særlig artikel 4, stk. 5, og

ud fra følgende betragtninger:

(1) I henhold til artikel 4 i forordning (EØF) nr. 3763/91 bør antallet af racerene avlsfår og -geder med oprindelse i EF, som er berettiget til støtte med henblik på udvikling af produktionsmulighederne i de franske oversøiske departementer, fastlægges for hver årsperiode, hvor ordningen anvendes.

(2) Ovennævnte støtte til levering af racerene avlsfår og -geder med oprindelse i den øvrige del af EF til de franske oversøiske departementer bør fastsættes. Støtten skal fastsættes under hensyn til leveringsomkostningerne fra EF's marked og de franske oversøiske departementers geografiske beliggenhed.

(3) Der kan i løbet af forskellige produktionsår opstå særlige behov for levering til de franske oversøiske departementer af racerene avlsfår og -geder. De franske myndigheder bør derfor have en vis frihed til at forvalte forsyningsordningen, således at de får mulighed for at udstede støttelicenser for et større antal dyr til visse oversøiske departementer end det maksimumsantal, der er til rådighed for disse departementer, hvis blot det maksimumsantal, der er til rådighed for de fire departementer af både han- og hundyr, overholdes. For at tage hensyn til de særlige behov bør de franske myndigheder give Kommissionen meddelelse om de tilfælde, hvor der er udstedt licenser under anvendelse af denne beføjelse.

(4) Der er fastsat fælles gennemførelsesbestemmelser for den særlige forsyningsordning for de franske oversøiske departementer vedrørende visse landbrugsprodukter ved Kommissionens forordning (EØF) nr. 131/92(3), senest ændret ved forordning (EF) nr. 2755/98(4). Der bør fastsættes supplerende gennemførelsesbestemmelser, som er tilpasset gældende handelspraksis for fåre- og gedekød, navnlig med hensyn til støttelicensernes gyldighedsperiode og størrelsen af den sikkerhed, der skal stilles for at garantere, at de erhvervsdrivende overholder deres forpligtelser.

(5) Med henblik på en hensigtsmæssig forvaltning af forsyningsordningen bør der fastsættes en tidsplan for indgivelse af licensansøgninger og en frist for udstedelse af dem.

(6) Denne forordning træder i kraft, efter at fristen for at indgive licensansøgninger i januar 2001 er udløbet. For at undgå at afbryde forsyningerne til de franske oversøiske departementer, bør artikel 4, stk. 1 og 3, i forordningen fraviges, således at der alene for den måned gives tilladelse til at indgive licensansøgninger i de fem første arbejdsdage efter, at forordningen er trådt i kraft, og fastsættes en frist for udstedelse af disse licenser på ti arbejdsdage efter, at forordningen er trådt i kraft.

(7) For at tilpasse støtten bedre til de franske oversøiske departementers behov bør den og de mængder, den kan ydes for, fastsættes årligt pr. kalenderår.

(8) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fåre- og Gedekød -

UDSTEDT FØLGENDE FORORDNING:

Artikel 1

Den i artikel 4, stk. 1, i forordning (EØF) nr. 3763/91 fastsatte støtte for levering til de oversøiske franske departementer af racerene avlsfår og -geder med oprindelse i EF samt antallet af dyr, som denne støtte ydes for, fastsættes for 2001 som angivet i bilaget til nærværende forordning.

Artikel 2

Forordning (EØF) nr. 131/92 gælder for levering af racerene får og geder i henhold til artikel 4 i forordning (EØF) nr. 3763/91, bortset fra artikel 3, stk. 4.

Artikel 3

Frankrig udpeger den myndighed, der skal:

a) udstede den støttelicens, der er omhandlet i artikel 3, stk. 1, i forordning (EØF) nr. 131/92

b) udbetale støtten til de erhvervsdrivende.

Artikel 4

1. Licensansøgningerne indgives til myndigheden i løbet af de fem første arbejdsdage i hver måned.

En licensansøgning er kun gyldig, hvis følgende betingelser er opfyldt:

a) den vedrører højst det maksimale antal dyr, som Frankrig har offentliggjort inden fristen for indgivelse af ansøgninger

b) inden fristen for indgivelse af licensansøgninger udløber, føres der bevis for, at der er stillet en sikkerhed på 40 EUR/dyr.

2. Myndigheden kan dog for at tage hensyn til særlige behov, der opstår i forbindelse med forsyningsordningen, udstede støttelicenser for et større antal dyr end det maksimumsantal, der er til rådighed for hvert oversøisk departement, uden at det samlede antal dyr, som der kan ydes støtte for i de fire oversøiske departementer, dog må overskrides. Denne mulighed gælder særskilt for handyr og hundyr.

Frankrig giver Kommissionen meddelelse om de tilfælde, hvor der er udstedt licenser i henhold til første afsnit.

3. Støttelicenserne udstedes senest den tiende arbejdsdag i hver måned.

4. Uanset artikel 4, stk. 1, indgives der i januar 2001 licensansøgninger til myndigheden senest fem arbejdsdage efter, at denne forordning er trådt i kraft.

5. Uanset artikel 4, stk. 3, udstedes der i januar 2001 licenser senest ti arbejdsdage efter, at denne forordning er trådt i kraft.

Artikel 5

Støttelicenserne er gyldige i tre måneder fra udstedelsesdatoen.

Artikel 6

Støtten i artikel 1 udbetales for de faktisk leverede mængder.

Artikel 7

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 1. januar til den 31. december 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 9. februar 2001.

På Kommissionens vegne

Franz Fischler

Medlem af Kommissionen

(1) EFT L 356 af 24.12.1991, s. 1.

(2) EFT L 328 af 23.12.2000, s. 2.

(3) EFT L 15 af 22.1.1992, s. 13.

(4) EFT L 345 af 19.12.1998, s. 27.

BILAG

LEVERING AF RACERENE AVLSFÅR OG -GEDER TIL DE FRANSKE OVERSØISKE DEPARTEMENTER I 2001

DEL 1: STØTTE PR. DYR

>TABELPOSITION>

DEL 2: ANTAL DYR

>TABELPOSITION>